  Майя Бывальцева «Брангурт песянайёс» сюрес вылын шудтэм учыре шедем Удмуртиысь пиналъёсын пумиськизы. Ужрад сюрес вылын быремъёсты буре ваён калыккуспо нуналлы сӥземын вал. Со сярысь ивортэ ГИБДД-лэн элькунъя управлениысьтыз 1-тӥ ёзэт. Черкогуртэ мыныку инспекторъёс пиналъёслы сюрес вылтӥ мынон-ветлон куронъёсъя валэктонъёс сётӥзы. «Тӥ асьтэос валады ни, кытчы вуттэ куронъёслэсь одӥг секундлы ке но палэнскон. Туж потэ, туннэ тӥ мед валалоды, сюрес вылтӥ мынон-ветлон куронъёсты чаклан тӥледыз сюрес вылын кышкытлыкъёслэсь уте шуыса. Со ласянь тӥ ӵош дышетскисьёстылы, эшъёстылы адӟем карымон мед луоды», — пусйиз ГИБДД-лэн элькунъя управлениезлэн кивалтӥсез Александр Коробейников. Песянайёс пиналъёс азьын кырӟазы, экскурсия ортчытӥзы но ас киосынызы лэсьтэм утись мунёосты кузьмазы. Озьы ик соос пусйизы, сюрес вылтӥ мынон-ветлон куронъёсты чаклан ласянь пиналъёс понна адӟем карымон луыны кулэ анай-атайёссы. Удысэтын ивортэмзыя, 2015-тӥ арын Удмуртиысь сюресъёс вылын 209 адями быриз, со пӧлын 4 нылпиос, эшшо 177 пиналъёс вӧсь луизы. Таяз арын 6 нылпиос быризы ни, эшшо 300-ез шуккиськизы. Тегъёс: Мерлык ГИБДД Удмуртия пиналъёс Брангуртпесянайёс Брангурт  